Fernando Grande-Marlaska

Fernando Grande-Marlaska Gómez, (Bilbo, Bizkaia, 1962ko uztailaren 26a) epailea da. Zuzenbideko karrera ikasita, oposizioak gainditu zituen, eta epailetzat lehen lana Santoñako herrian izan zuen. 1999an Bizkaiko Probintzia Auzitegiko epaile izendatu zuten.

2018tik Espainiako Barne Arazoetako ministroa da Pedro Sánchezen gobernuan.

Auzitegi Nazionaleko ibilbidea 
2006ko ekainaren amaiera arte Espainiako Auzitegi Nazionaleko epaile aritu zen, eszedentzian zegoen Baltasar Garzon ordezkatuz. Haren ordezko aritutako hilabeteetan, ETA, Arnaldo Otegi eta Forum Filatelicoren aurkako operazioak zuzendu zituen, besteak beste.

Baltasar Garzon bere postura bueltatu zenez geroztik (2006ko uztailaren 1a), Espainiako Auzitegi Nazionaleko Zigor Arloko sekzioaren barnean geratu zen. 2007an Auzitegi Nazionaleko 3. Instrukzio epaitegia zuzentzen hasi zen, Teresa Palacios ordezkatuz.

Momentu horretan Turkian Yak-42 hegazkinak izandako istripuaren kasua hartzen du bere gain, non Afganistanetik bueltatzen ari ziren 62 militar espainol hil ziren. Hala ere lau hilabetetan kasua itxi egin zuen, Defentsa Ministeritza errugabe joz. Biktimek errekurtsoa jarri zuten eta kasua berriz ireki behar izan zen.

2007ko abuztuaren 30ean El Jueves aldizkariko bi marrazkilariren aurkako ahozko epaiketa zabaldu zuen, koroari egindako irainengatik. Garai honetan Grande-Marlaskak egindako hainbat instrukzio prozesuengatik Giza Eskubideen Europako Auzitegiak 6 aldiz zigortu du Espainia, atxilotuen tortura salaketak kontuan ez hartu eta ez ikertzeagatik.

2012ko otsailaren 23an Auzitegi Nazionaleko Zigor Arloko presidente izendatu zuten, Javier Gomez Bermúdez epailea ordezkatuz. Hurrengo urteko azaroaren 29an Botere Judizialaren Kontseilu Nagusiko bokal izendatu zuten, Alderdi Popularrak proposatuta.

Barne Ministerioa 
2018an Pedro Sanchezek Barne Arazoetako Ministro izendatu zuen. 2020ko maiatzean, Diego Perez de los Cobos Madrilgo Guardia Zibileko buru nabarmena kargugabetu zuen Guardia Zibil horrek Espainiako Gobernua epaitegietara eramateko txosten itxuragabe batzuen zuzendari aritu ondoren, Covid-19aren alerta egoeran. Eskuindar oposizioaren kritika gogorrak entzun eta gero, Espainiako polizia nazionalen eta guardia zibilen soldataren igoera iragarri zuen ia berehala.

Erreferentziak 

Bilbotarrak
Euskal Herriko LGBT pertsonak
Epaileak
Gizon homosexualak
LGBT politikariak
Espainiako ministroak
Deustuko Unibertsitateko ikasleak
Espainiako diputatuak XIII. legegintzaldian
Espainiako diputatuak XIV. legegintzaldian
Espainiako diputatuak XV. legegintzaldian